Kommissionens forordning (EF) nr. 836/2004

af 28. april 2004

om overgangsforanstaltninger for Cypern med hensyn til scrapie

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier(1), særlig artikel 12, stk. 4, og artikel 13, stk. 6,

under henvisning til akten vedrørende Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse og tilpasningerne af de traktater, der danner grundlag for Den Europæiske Union, særlig artikel 42, og

ud fra følgende betragtninger:

(1) I forordning (EF) nr. 999/2001 er der fastsat bestemmelser om udryddelse af scrapie hos får og geder og om, hvilke diagnosemetoder der skal anvendes til bekræftelse af sygdommen.

(2) Den 29. januar 2004 anmodede Cypern om overgangsforanstaltninger med hensyn til udryddelsesforanstaltninger på scrapieinficerede bedrifter. Foranstaltningerne er nødvendige som følge af den udbredte forekomst af scrapie i fåre- og gedebestanden, som følge af den lave forekomst af genetisk betinget resistens i fårebestanden og som følge af landbrugets karakter i Cypern. Cypern har endvidere anmodet om overgangsforanstaltninger med hensyn til metoder til diagnose af scrapie på grund af begrænset laboratoriekapacitet.

(3) Cypern har forpligtet sig til at fremlægge en handlingsplan med henblik på at afhjælpe mangelen på avlsfår med en egnet genotype, at højne resistensen i fårebestanden og at tilvejebring dyr til udskiftning på inficerede bedrifter. Planen skal fremlægges senest den 1. juni 2004 som led i Cyperns ansøgning om EF-tilskud til særlige veterinærforanstaltninger i henhold til Rådets beslutning 90/424/EØF af 26. juni 1990 om visse udgifter på veterinærområdet(2).

(4) Overgangsforanstaltningerne for Cypern bør tillade, at visse får og geder fra inficerede bedrifter, forudsat at de underkastes en dyrlægeundersøgelse, slagtes til konsum, selv om de måske ikke må slagtes til konsum i de øvrige medlemsstater. Over for medlemsstater og tredjelande bør der gives samme sundhedsgarantier. I den periode, hvor overgangsforanstaltningerne anvendes, og under hensyntagen til kontrolkravene bør det derfor forbydes at eksportere produkter af får og geder til andre medlemsstater og til tredjelande.

(5) Overgangsforanstaltningerne for Cypern med hensyn til anvendelsen af forordning (EF) nr. 999/2001 bør tages op til revision hurtigst muligt, og de bør under alle omstændigheder, jf. tiltrædelsesakten, højst gælde i tre år.

(6) De i denne forordning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

UDSTEDT FØLGENDE FORORDNING:

Artikel 1

Cyperns kompetente myndighed anvender forordning (EF) nr. 999/2001 i overensstemmelse med nærværende forordning, dog højst indtil den 30. april 2007.

Artikel 2

Uanset artikel 12, stk. 2, i forordning (EF) nr. 999/2001 kan indsendelsen af hjerne og andet væv til laboratorieundersøgelse af sygdomsmistænkte tilfælde efter en periode på 12 måneder efter, at det første scrapietilfælde på en bedrift blev bekræftet, begrænses til en årlig stikprøve, som omfatter 10 % af de får og geder, der er mistænkt for at være TSE-inficerede.

Artikel 3

1. Uanset bilag VII til forordning (EF) nr. 999/2001 gælder følgende:

a) Undtagelsen i punkt 2, litra b), nr. ii), udvides til at omfatte geder samt får under 6 måneder, der udelukkende er bestemt til slagtning.

b) Betingelserne vedrørende indsættelse af geder på bedrifter, hvor der er gennemført destruktion som omhandlet i punkt 2, litra b), nr. i) eller ii), jf. punkt 3.1, litra c), finder ikke anvendelse.

c) I punkt 5 anvendes foruden litra a), b) og c), følgende nye litra d):

"d) når der er tale om dyr under 6 måneder, kan såvel får af ukendt genotype som geder sendes direkte til slagtning til konsum på et slagteri på Cyperns område, under forudsætning af at

i) dyrene, inden de sendes til slagteriet, undersøges på oprindelsesbedriften af en embedsdyrlæge, der skal bekræfte, at der ikke er kliniske symptomer på scrapie

ii) hele hovedet og organer fra bryst- og bughulen af sådanne dyr bortskaffes i henhold til artikel 4, stk. 2, litra a), b) og c), i forordning (EF) nr. 1774/2002."

d) Punkt 6, litra c), finder ikke anvendelse.

2. Uanset kapitel C, punkt 3.2, i bilag X til forordning (EF) nr. 999/2001 gælder følgende:

"3.2 Laboratorieundersøgelser for forekomst af scrapie hos får og geder

a) Tilfælde af mistanke om smitte

Væv fra får og geder, der er sendt til laboratorieundersøgelse i henhold til forordningens artikel 12, stk. 2, undersøges histopatologisk som fastsat i den seneste udgave af manualen, medmindre materialet er autolyseret. Hvis resultatet af den histopatologiske test ikke er fyldestgørende eller er negativt, eller hvis materialet er autolyseret, undersøges vævene med immuncytokemi eller immunblotting, som fastsat i manualen, eller med en hurtig test. Hvis resultatet af en af sådanne undersøgelser er positivt, anses dyret for et positivt scrapietilfælde

b) Scrapieovervågning

Væv fra får og geder, der sendes til laboratorieundersøgelse i henhold til bilag III, kapitel A, del II (overvågning af får og geder), undersøges ved hjælp af en hurtig test.

Hvis resultatet af den hurtige test er usikkert, underkastes vævet straks konfirmatoriske undersøgelser på et officielt laboratorium ved hjælp af immuncytokemi eller immunblotting, som omhandlet i litra a).

Hvis resultatet af en af sådanne undersøgelser er positivt, anses dyret for et positivt scrapietilfælde."

Artikel 4

Det er forbudt at sende følgende fåre- og gedeprodukter til konsum fra Cypern til andre medlemsstater eller til tredjelande:

i) fersk kød som defineret i direktiv 64/433/EØF(3)

ii) hakket kød og tilberedt kød som defineret i direktiv 94/65/EF(4)

iii) kødprodukter som defineret i direktiv 77/99/EØF(5).

Artikel 5

Denne forordning træder i kraft på tredjedagen efter offentliggørelsen i Den Europæiske Unions Tidende.

Den finder anvendelse med forbehold af, at traktaten om Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse træder i kraft, og da fra datoen herfor.

Den anvendes indtil den 30. april 2007.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. april 2004.

På Kommissionens vegne

David Byrne

Medlem af Kommissionen

(1) EFT L 147 af 31.5.2001, s. 1. Senest ændret ved Kommissionens forordning (EF) nr. 2245/2003 (EUT L 333 af 20.12.2003, s. 28).

(2) EFT L 224 af 18.8.1990, s. 19. Senest ændret ved forordning (EF) nr. 806/2003 (EUT L 122 af 16.5.2003, s. 1).

(3) EFT 121 af 29.7.1964, s. 2012/64.

(4) EFT L 368 af 31.12.1994, s. 10.

(5) EFT L 26 af 31.1.1977, s. 85.